## Pravilnik o opsegu, uvjetima i načinu obavljanja poslova posredovanja pri zapošljavanju kada te poslove obavlja pravni subjekt izvan Zavoda za zapošljavanje

### NN 34/1992 (17.6.1992.), Pravilnik o opsegu, uvjetima i načinu obavljanja poslova posredovanja pri zapošljavanju kada te poslove obavlja pravni subjekt izvan Zavoda za zapošljavanje

# MINISTARSTVO RADA, SOCIJALNE SKRBI I OBITELJI

Na osnovi članka 91. Zakona o upravi ("Narodne novine", br.
16/78, 50/78, 29/85, 41/90, 47/90 i 53A/91) i članka 2. stavak 3. Zakona
o izmjenama i dopunama Zakona o zapošljavanju ("Narodne novine",
broj 19/91) ministar rada, socijalne skrbi i obitelji Republike Hrvatske
donosi.

## PRAVILNIK

### o opsegu, uvjetima i načinu obavljanja poslova posredovanja pri zapošljavanju kada te poslove obavlja pravni subjekt izvan Zavoda za zapošljavanje

Članak 1.

Ovim Pravilnikom utvrđuju se opseg, uvjeti i način obavljanja poslova
posredovanja pri zapošljavanju i utvrđuju pravni subjekti izvan Zavoda
za zapošljavanje (u daljnjem tehstu: ovlaštenici), koji se mogu baviti
tim poslovima.

Članak 2.

Poslovima posredovanja pri zapošljavanju mogu se baviti:

1. organizacije učeničkog i studentskog standarda u zapošljavanju studenata
i učenika na privremenim i povremenim poslovima,

2. fizičke osobe za:

a) posredovanje osobama koje sudjeluju na instrumentelnim ili vokalnim
koncertima, pjevačkim i drugim nastupima ili predstavama (posredovanje
koncerata),

b) posredovanje osobama koje izvode artističke ili artističko-umjetničke
predstave (posredovanje artista),

c) posredovanje osobama hoje izvode scenske priredbe (scensko posredovanje),

d) posredovanje osobama koje se bave filmskom umjetnošću (filmsko posredovanje),

e) posredovanje osobama koje same ili u grupama djeluju kao glazbenici
(glazbeno posredovanje).

Članak 3.

Organizacije učeničkog i studentskog standarda mogu posredovati pri
zapošljavanju studenata i učenika na privremenim i povremenim poslovima
samo ako posreduju za:

- redovne studente i učenike,

- studente koji su zadržali pravo pohađanja predavanja i polaganja ispita
prema odredbama statuta odgojno-obrazovne organizacije, ali najduže jednu
godinu nakon gubitka statusa student,

- studenta koji se za vrijeme trajanja školske godine vratio sa služenja
vojnog roka, odnosno osobe koja još nije upučena na služenje vojnog roka,
pa će status studenta steči tekpočetkom nove školske godine.

Članak 4.

Fizička osoba se može baviti poslovima posredovanja iz članka 2. ovog
Pravilnika pod uvjetom da:

- posjeduje hrvatsko državljanstvo, za takvo posredovanje postoji trajnija
potreba.

- jamči da će se posredovanjem pri zapošljavanju baviti kao osnovnom
djelatnošću.

Članak 5.

Organizacija učeničkog i studentskog standarda može obavljati poslove
posredništva pri zapošljavanju samo s djelatnicima koji su kod nje u radnom
odnosu.

Djelatnik koji se neposredno bavi poslovima posredništva pri zapošljavanju,
odnosno fizička osoba ovlaštenik, mora imati najmanje višu stručnu spremu
s tri godine odgovarajućeg iskustva u radu.

Odgovarajućim radnim iskustvom naročito se smatra rad u obrazovanju,
pedagoški rad, rad u kadrovskoj službi i slično.

Administrativno-tehnički djelatnici zaposleni kod ovlaštenika ne smiju
se baviti poslovima posredništva u zapošljavanju.

Članak 6.

Ovlaštenik mora posjedovati odgovarajuće radne i pomoćne prostorije
i odgovarajuću tehničku opremu koja osigurava vođenje svih potrebnih poslova
posredovanja.

Radnom prostorijom smatra se soba odnosno izdvojena prostorija za rad
sa strankama, a pomoćnom prostorijom smatra se predsoblje (čekaonica).
Tehnička opremljenost mora osiguravati mogućnost obavljanja djelatnosti.

Članak 7.

Suglasnost ovlašteniku za obavljanje poslova posredovanja pri zapošljavanju
izdaje Ministarstvo rada, socijalne skrbi i obitelji na zahtjev ovlaštenika

Ovlaštenik ne može registrirati djelatnost posredovanja u zapošljavanju
prije nego ishodi suglasnost iz prethodnog stavka ovog članka.

Članak 8.

Zahtjev za izdavanje suglasnosti iz članka 7. ovog Pravilnika mora sadržavati
slijedeće podatke:

- naziv i sjedište ovlaštenika; podatke o poslovodnom organu odnosno
osobne podatke fizičke osobe ovlaštenika (ime i prezime, adresa prebivališta,
boravišta, podaci o rođenju, stručna sprema, opis dosadašnjeg rada i eventualne
preporuke),

- broj djelatnika koje će ovlaštenik zaposliti, vrstu i stupanj stručne
spreme te radnog iskustva,

- područje posredništva u zapošljavanju koje će obavljati,

- opis poslovnog prostora (radnog i pomočnog) te tehničke opreme kojom
će se koristiti u poslovima posredovanja,

- izvore financiranja

Prijedlogu za izdavanje suglasnosti treba priložiti:

- dokaz da je ovlaštenik podnio zahtjev za upis u registar nadležnom
organu uprave ili rješenje o upisu u registar,

- dokaz da je ovlaštenik u posjedu odgovarajućeg poslovnog prostora
za obavljanje djelatnosti posredovanja u zapošljavanju,

- dokaz o vrsti i stupnju stručne spreme za djelatnike koji će se baviti
poslovima posredovanja, odnosno za fizičku osobu ovlaštenika,

- izjavu fizičke osobe ovlaštenika, da će se poslovima posredovanja
u zapošljavanju baviti kao osnovnom djelatnošću.

Članak 9.

Naknadu za izvršeno posredovanje u zapošljavanju ovlaštenik može zahtijevati
samo od organizacije, odnosno poslodavca, za kojeg vrši posredovanje.

Naknada za posredovanje ne može preći 12% iznosa novčane naknade koju
je organizacija odnosno poslodavac isplatio djelatniku za obavljeni rad.

Članak 10.

Ovlaštenik mora voditi evidenciju o djelatnicima koji traže zaposlenje
i organizacijama odnosno poslodavcima koji prijavljuju potrebu za djelatnicima
prema uputama Zavoda za zapošljavanje.

Ovlaštenik je dužan dokumentaciju o posredovanju i evidencije čuvati
najmanje tri godine, ukoliko posebnim propisima nije određen dulji rok
čuvanja.

Članak 11.

Ovlaštenik je dužan podatke iz evidencija, koje vodi prema odredbama
prethodnog članka, dostaviti Zavodu za zapošljavanje na njegovo traženje.

Godišnji izvještaj o svom radu na poslovima posredovanja pri zapošljavanju
ovlaštenik je dužan dostaviti Ministarstvu rada, socijalne skrbi i obitelji
do kraja veljače za prethodnu godinu.

Članak 12.

Nadzor nad radom ovlaštenika u djelatnosti posredovanja pri zapošljavanju
provodi Ministarstvo rada, socijalne skrbi i obitelji.

U slučaju da se prilikom obavljenog nadzora utvrde nepravilnosti posredovanja
pri zapošljavanju, organ koji je proveo nadzor odredit će rok za njihovo
otklanjanje.

Ukoliko ovlaštenik u ostavljenom roku ne otkloni utvrđene nepravilnosti,
oduzima mu se ovlaštenje za obavljanje poslova posredovanja pri zapošljavanju.

Članak 13.

Ovlašteniku se može oduzeti ovlaštenje za obavljanje poslova posredovanja
pri zapošljavanju:

- ako je to u javnom interesu,

- ako se utvrdi da obavlja poslove posredovanja pri zapošljavanju suprotno
odredbama ovog Pravilnika.

Članak 14.

Postojeći pravni subjekti koji se bave poslovima posredovanja pri zapošljavanju
u bilo kojem obliku, a koji udovoljavaju uvjetima iz ovog Pravilnika, dužni
su u roku od 30 dana od dana stupanja na snagu Pravilnika podnijeti Ministarstvu
rada, socijalne skrbi i obitelji zahtjev za izdavanje suglasnosti za obavljanje
poslova posredovanja pri zapošljavanju.

Postojeći pravni subjekti, koji se bave poslovima posredovanja pri zapošljavanju
u bilo kojem obliku, a ne udovoljavaju uvjetima ovog Pravilnika za te poslove,
ili u roku od 30 dana ne podnesu zahtjev za izdavanje suglasnosti prema
prethodnom stavku ovog članka ili im zahtjev za izdavanje suglasnosti iz
prethodnog stavka ovog članka bude odbijen, ne mogu više obavljati poslove
posredovanja pri zapošljavanju i briše im se djelatnost posredovanja pri
zapošljavanju u registru u kojem je pravni subjekt registriran.

Članak 15.

Ovaj Pravilnik stupa na snagu osmoga dana od dana objavljivanja u "Narodnim
novinama".

Klasa: 100-01/92-01/32

Urbroj: 524-01-92-1

Zagreb, 10. lipnja 1992.

Ministar rada, socijalne skrbi i obitelji

**mr. Josip Juras, v. r.**

Pravilnik, NN 34/1992-918
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)